সত্যি ঘটনা নিয়ে তৈরি ক্রাইম থ্রিলারে কাজ করবেন জনি ডেপ। দুই র‌্যাপার টুপাক শাকুর এবং নটোরিয়াস বিগ’এর মৃত্যুরহস্য নিয়ে তৈরি হবে ছবি। নাম, ‘ল্যাবিরিন্থ’। লস অ্যাঞ্জেলেস পুলিশের ডিটেকটিভ রাসেল পুল সাজবেন জনি। র‌্যান্ডাল সালিভানের লেখা বই ভিত্তি করে এই ছবি বানাচ্ছেন ব্র্যাড ফারম্যান। স্ক্রিনপ্লে লিখছেন ক্রিশ্চিয়ান কনট্রেরাস। এই বছরের শেষে শ্যুটিং শুরু হওয়ার কথা ‘ল্যাবিরিন্থ’এর।
আরেকটু হলেই
শিয়া লেবউফ নাকি ‘সুইসাইড স্কোয়াড’এ কাজ করেই ফেলেছিলেন প্রায়! কিন্তু শেষমেশ স্কট ইস্টউডের কাছে চলে যায় চরিত্রটা। গোটা ব্যাপারটার জন্য দায়ী নাকি উইল স্মিথ! ‘‘চরিত্রটা প্রথমে এক রকমের ছিল। তারপর উইল স্মিথ যোগ দেওয়ার সঙ্গে সঙ্গে স্ক্রিপ্টটা পাল্টে গেল। চরিত্রটা এমনভাবে লেখা হল, যাতে তা উইলের চরিত্রকে ফুটিয়ে তুলতে সাহায্য করে,’’ বলেছেন শিয়া। তাতে অবশ্য খুব একটা আফশোসও নেই তাঁর!
ভাল লাগে না!
এমনিতে অরল্যান্ডো ব্লুমের সঙ্গে দিব্যি আনন্দে রয়েছেন কেটি পেরি। কিন্তু একটা জিনিসই তাঁদের সম্পর্কে কাঁটার মতো খচখচ করছে। লং ড্রাইভ! কেটির বাড়ি লস অ্যাঞ্জেলেসে। অরল্যান্ডো থাকেন ম্যালিবু’তে। গাড়িতে অতটা রাস্তা যেতে মোটেই ভাল লাগে না কেটির। নিজেই জানিয়েছেন সে কথা। তাঁর বয়ান, ‘‘ওই ড্রাইভের অভিজ্ঞতাটা বেশ চাপের। মনে হতো, বাবা রে! কী ধরনের জীবন কাটাচ্ছি এটা?’’ তবে এখন নাকি ড্রাইভের ধকল অতটাও নিতে হয় না কেটিকে। অরল্যান্ডোর সঙ্গে ম্যালিবু’তেই বেশিরভাগ সময়টা থাকেন কিনা!